Nos Nicholaus, abbas Montis Sancte Marie, Cisterciensis ordinis, notum facimus universis quos scire oportuit quod dominus Petrus de Fraigne, miles, in presentia nostra recognovit et asseruit quod ipse est ligius homo Johannis, comitis Burgundie et domini Salinensis, et quod idem Petrus tenet a prefato domino comite in feodo et casamento suos homines Benedictum dictum Saunier et Robertum, fratrem ejus, et mansum ipsorum, mansum molendini dicti de Loile et prata adjacentia prope dictum molendinum ad quatuor quarratas feni, octo jugera terre in Chambray, et in territorio de Miges usque decem terre jugera in campis et pratis, et tres solidos in la messeleri de Miges. In cujus recognitionis testimonium, ad preces et petitionem predicti Petri, militis, presentibus litteris sigillum nostrum apposuimus. Anno Domini Mº CC LXº sexto.